**ОТЧЕТ за осъществената контролна дейност от РИОСВ**

**през м. юли 2016 г.**

***Кратка обобщена информация за осъществената контролна дейност за месец юли 2016 г. и резултати от извършената контролна дейност***

През месец юли 2016 г. от експертите на 16-те регионални инспекции по околната среда и водите (РИОСВ) са извършени 1 795 бр. проверки на 1 566 бр. обекта. В рамките на осъществения контрол, от РИОСВ са дадени 641 бр. предписания за отстраняване на констатирани нарушения и предприемане на мерки. За периода са предприети действия по 431 бр. регистрирани сигнали/ жалби.

За констатирани административни нарушения на Закона за опазване на околната среда (ЗООС) и специалните закони в областта на опазването на околната среда са съставени 102 бр. актове (АУАН), от които 9 бр. са за констатирано неизпълнение на дадени предписания. Издадени са 95 бр. наказателни постановления (НП), с които са наложени глоби и имуществени санкции на обща стойност 337 950 лв.

Наложени са и 24 бр. санкции, за констатирани наднормени замърсявания на компонентите на околната среда, по реда на чл. 69 от ЗООС, в общ размер от 36 135.34 лв.

Постъпилите суми по наложени глоби и санкции през месец юли са 352 830.17 лв.

За периода са приложени и 4 бр. принудителни административни мерки (ПАМ) –спиране/ограничаване на дейности/инсталации.

***Акценти от извършената месечна контролна и административно наказателна дейност***

Основните акценти в контролната дейност на РИОСВ през юли месец са:

* Изпълнение на Плана за контролната дейност;
* Контрол на обекти с издадени комплексни разрешителни;
* Контрол на обекти относно спазване на изискванията на Закона за чистотата на атмосферния въздух;
* проверки по Закона за генно модифицираните организми (ЗГМО)

.***Кратък анализ на постигнатите резултати в областта на опазване на околната среда, от осъществената контролна дейност***

Основен акцент в контролната дейност за периода са извършените проверки на оператори с издадени комплексни разрешителни (КР). За констатирано неизпълнение на условия от комплексните разрешителни от екоинспекциите в Русе, Варна, Бургас, Перник, София и Шумен са наложени 10 бр. имуществени санкции, на обща стойност 185 000 лв., на: „Биовет” АД, площадка гр. Разград – 35 000 лв., „Девен” АД – 10 000 лв., „Лукойл Нефтохим Бургас“ АД – 30 000 лв., ТЕЦ „Бобов дол“ ЕАД, с. Големо село – 20 000 лв., Топлофикация-Перник АД, гр. Перник – 20 000 лв., „Топлофикация София” ЕАД – 50 000 лв., „ЕНЕРСИС“ АД гр. Търговище – 10 000 лв. и „БМП – Близнаци – Метал пластик“ ООД, гр. Търговище – 10 000 лв.

През отчетния период продължи и контрола по компонент „въздух“ относно спазване на нормите за допустими емисии от оператори с неподвижни източници на емисии. За констатирано замърсяване на атмосферния въздух от РИОСВ Плевен е наложена текуща санкция на „Велде България”АД в размер на 4 837 лв. За същото нарушение (констатирано слез извършен анализ на проведени собствени периодични измервания (СПИ)) от РИОСВ Пловдив е наложена текуща месечна санкция на „Дружба стъкларски заводи“ АД, гр. Пловдив, в размер на 3 860.34 лв.

С по 2 000 лв. са санкционирани „Старткерамик“ ООД (РИОСВ Плевен) – за непредставяне на доклад за извършени СПИ и „Лотос 5” (РИОСВ София) за неизграждане на вентилационна инсталация. За извършване на дейност, на инсталация за химическо чистене, без регистрация по ЗЧАВ, от РИОСВ София, е наложена имуществена санкция на „Треска” ООД, в размер на 1 000 лв.

Един от акцентите в контролната дейност през месец юли е контрола за изпълнение на изискванията към операторите, използващи оборудване (хладилни и климатични инсталации), съдържащо флуорсъдържащи парникови газове и озоноразрушаващи вещества. Във връзка с установено непредставяне на годишен отчет от операторите на тези инсталации, от РИОСВ Варна и РИОСВ Пловдив са издадени 18 бр. наказателни постановления, всяко по 1 000 лв., на: „Хранинвест” ЕООД, „Черно море хотел мениджмънт” АД, „КМБ-България” ЕАД, ЕТ „Валентин Владимиров“, „Дим” ЕООД, „ЦБА-Добрич” ООД, „Мадара НФ” ООД, „Ник-маг” ООД, „Декасто” ООД, „Спа център Балчик” АД, „Сийсайд хотел мениджмънт” ООД, „Златна котва консулт” ООД, „О.К.-99” ООД, „Фърст клима” ЕООД, „Виста ойл” ЕООД, „Лайпциг-91” АД, гр. Пловдив, „Уилям Хюз България” ООД, с. Стряма и „Краси 97” ЕООД, гр. Пловдив.

За непредставен План за управление на разтворителите за периода от 01.01.2015 г. - 31.12.2015 г. от РИОСВ Шумен е наложена имуществена санкция, в размер на 15 000 лв., на “Артемис” ООД, гр. Шумен.

За неизвършени СПИ за 2014 и 2015 г. от РИОСВ Бургас са издадени наказателни постановления, всяко по 200 лв., на „Нит ойл“ ООД и „Оптимакс тур“ ООД.

И през месец юли продължи контрола на промишлените източници на шум. За превишаване нивата на шум, изпускани в околната среда, с по 1 000 лв., са санкционирани „Топлофикация София” ЕАД (РИОСВ София) и “Нове инженеринг” ЕООД, гр. Свищов (РИОСВ Велико Търново).

Акцент в контролната дейност по компонент „води“ през отчетния период са извършените проверки на обекти за спазване на определените с разрешителните за заустване индивидуални емисионни ограничения (ИЕО). От екоинспекциите в Хасково, Пазарджик, Монтана, Пловдив, Смолян и Шумен, за неспазване на ИЕО са наложени имуществени санкции, на: „Неохим“ АД, гр. Димитровград – 3 000 лв., „Биовет“ АД, гр. Пещера – 2 000 лв., „В и К“ ООД, гр. Монтана – 500 лв., „Месфууд“ АД, гр. Пловдив – 5 000 лв., „СКФ Берингс България” ЕАД, гр. Пловдив – 1 000 лв., „Мурсалец“ ЕООД – 1 000 лв. и „Тракия глас България“ ЕАД гр. Търговище – 2 500 лв.

През месец юли продължи и контрола относно поддържането и правилната експлоатация на локалните пречиствателни съоръжения за отпадъчни води (ЛПСОВ). За констатирано неподдържане в техническа и експлоатационна изправност на ЛПСОВ и осигуряване непрекъснато нормалната им експлоатация от РИОСВ Шумен са издадени наказателни постановления, всяко по 2 000 лв., на „Балкан милк -2011“ ЕООД, гр. Варна и „Камчия“ ЕАД, гр. Шумен. От РИОСВ Русе е санкциониран „Винпром Бяла 2002” ЕООД, гр. Велико Търново, с 10 000 лв., за това, че дружеството не поддържа ПСОВ в експлоатационна изправност, а за неправилна експлоатация на канализационна система от РИОСВ Монтана е наложена имуществена санкция на община Монтана в размер на 500 лв.

За заустване на отпадъчни води в повърхностен воден обект, без издадено разрешително по Закона за водите са наложени имуществени санкции на: ”Свиком”АД – 5 000 лв. (РИОСВ Пазарджик), „Винпром Бяла 2002” ЕООД, гр. Велико Търново – 5 000 лв. (РИОСВ Русе) и „ТБМ 2000“ ЕООД, гр. Монтана – 2 000 лв. (РИОСВ Монтана).

РИОСВ Плевен е наложила имуществена санкция на „Олина 2000“ ООД, в размер на 500 лв., за неизвършен собствен мониторинг за качеството на заустваните отпадъчни води.

За неизпълнение на дадени предписания, от РИОСВ Шумен е санкционирано „Балкан милк -2011“ ЕООД гр. Варна, с 2 000 лв.

През отчетния период са наложени и 10 бр. текущи месечни санкции, по реда на чл. 69 от ЗООС, на: „Интер ЕС - 2000” ЕООД, с. Ситово, област Силистра – 8 031 лв. (РИОСВ Русе); „Горубсо Мадан” АД, гр. Мадан, за рудник „Крушев дол“– 4 459 лв. (РИОСВ Смолян); „Млечни продукти“ ООД, гр. Пловдив – 965 лв. (РИОСВ Шумен); „ТМСИ“, експлоатиран от „Георесурс ЕООД, гр.Симитли – 259 лв. (РИОСВ Благоевград); община Несебър за обект: канализационна система „Равда – Сл. бряг – Несебър“ – 4 300 лв., община Царево за обект: канализационна система на с. Лозенец – 419 лв., община Средец за обект канализационна система на гр. Средец – 407 лв., „ВиК Бургас” ЕАД за обект: канализационна система на гр. Китен – 444 лв., „Винекс Славянци” АД, за обект: утаечна система на цех Сунгурларе – 1 192 лв. и „Симпто” АД, гр. Айтос – 577 лв.

През месец юли, за констатирано извършване на дейност с отпадъци без наличие на документ, издаден по реда на ЗУО, с по 7 000 лв., са санкционирани: община Сопот; „Асен и Синове 2012” ЕООД, гр. Пловдив (РИОСВ Пловдив) и „Цветанов Ауто“ ЕООД, с. Големо Бучино, община Перник (РИОСВ Перник).

Акцент в контролната дейност по фактор „отпадъци“ през отчетния период беше извършването на последващ контрол - за констатирано неизпълнение на дадени предписания от РИОСВ Шумен и РИОСВ Велико Търново са наложени санкции, всяка по 2 000 лв., на: „Балкан милк -2011“ ЕООД, гр. Варна, кмета на община Омуртаг и Областно пътно управление – Велико Търново.

През отчетния период продължи и засиления контрол на кметовете на общини – за допуснато замърсяване на неразрешени за това места, с по 3 000 лв., са глобени кметовете на община Ивайловград (РИОСВ Хасково) и община Костенец (РИОСВ София).

За неводене на отчетност, съгласно изискванията на ЗУО, са издадени наказателни постановления, всяко на стойност 2 000 лв., на: „Джевсан” ЕООД, с. Гороцвет (РИОСВ Русе); „Виктори 2000“ ЕООД, гр. Свищов, „Прити 95” ООД, гр. Лясковец, област Велико Търново (РИОСВ Велико Търново); „Пласт-60” ЕООД, гр. Асеновград и „СО Спектър” ЕООД, с. Първенец (РИОСВ Пловдив).

От РИОСВ Пазарджик е наложена имуществена санкция, в размер на 3 000 лв., на ”Футзал България” ЕООД - оранжерия в с. Мало Конаре за нерегламентирано изгаряне на отпадъци. За установено несъхраняване на записи от видеонаблюдение на пункт за отпадъци от РИОСВ Пловдив, с 1 000 лв., е санкционирано дружество „Асен и Синове 2012” ЕООД, гр. Пловдив.

Акцент през месец юли са осъществените проверки по Закона за генно модифицираните организми (ЗГМО) – контрол по опитни полета и бази, планирани в „Годишната програма за провеждане на контрол върху работа с генно-модифицирани организми (ГМО) в контролирани условия и освобождаването им в околната среда“. Съгласно утвърдената програма от експерти на РИОСВ, съвместно с експерти от ИАОС, е извършено пробонабиране, от зърнени култури, за извършване на генетичен анализ.

През месец юли продължи засиления контрол относно спазване на изискванията на Закона за лечебните растения (ЗЛР). Във връзка с това, от РИОСВ Монтана, е глобено физическо лице (отговорник на билкозаготвителен пункт) с 500 лв. за изкупени 200 кг. цвят бъз с търговска цел, без издадено позволително.

От РИОСВ Враца при извършена проверка (по получен сигнал) в ПП „Врачански Балкан“, с по 100 лв., са глобени четири физически лица, за събиране на стрък лечебен ранилист, поставен под специален режим на опазване и ползване.

За нарушение на изискванията на Закона за биологичното разнообразие (организиране на пункт за изкупуване на охлюви без уведомяване на компетентния орган) РИОСВ Русе е наложила имуществена санкция, в размер на 500 лв., на „Каладан Аракис” ООД, гр. Силистра. Със същата сума екоинспекцията е глобила физическо лице за изкупуване на маломерни охлюви.

За извършени разоравания на земеделски площи, попадащи в защитена зона BG0002002 „Западен Балкан” и защитена зона „Добростан“, от РИОСВ София и РИОСВ Смолян, с по 100 лв., са глобени три физически лица.

За извършване на дейност в ЗМ „Блатно кокиче“, без необходимото съгласуване по реда на Закона за защитените територии, РИОСВ Варна е глобила физическо лице със 100 лв.

От РИОСВ Враца е извършена проверка в резерват „Врачански карст“ и е констатирано, че археолозите, извършващи разкопки на обект „Средновековен манастир „Света Троица“, в местността „Манастирски дол“ спазват всички изисквания, на издаденото от МОСВ съгласувателно писмо за посещение в резерват „Врачански карст“.

През отчетния период са извършени две проверки от РИОСВ Смолян по сигнали за нападение на мечка в землището на гр. Лъки и гр. Златоград. При проверките е установено, че щетата в гр. Лъки е нанесена от вълк, а не от кафява мечка.

За неуведомяване на компетентния орган, на най-ранен етап, за инвестиционно намерение, от РИОСВ Перник и РИОСВ София са наложени имуществени санкции, всяка по 5 000 лв., на ГД Фактори ЕООД, гр. Дупница и „Глобъл Уест” ООД.

За неоказване на съдействие, за извършване на проверка, от РИОСВ София е наложена имуществена санкция, в размер на 5 000 лв., на „Тамара 2009” ООД.

От РИОСВ Пловдив, с 2 000 лв., е глобено физическо лице за неизпълнено задължително предписание в нарушение на Закона за опазване на околната среда.

През месец юли са издадени Заповеди за прилагане на принудителна административна мярка (ПАМ) от:

* РИОСВ Велико Търново (три Заповеди за прилагане на ПАМ) - за спиране от експлоатация на депа за неопасни отпадъци на общините Златарица, Павликени и Свищов;
* РИОСВ Стара Загора - за пломбиране на спирателни кранове и преустановяване на подаването на гориво на “Булгартрансгаз” ЕАД, обект компресорна станция „Лозенец”, с. Лозенец, община Стралджа.

***Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност.***

В резултат от извършен контрол и дадени предписания са предприети действия, вследствие на което е прекратено изпускането на непречистени отпадъчни води от главен колектор I на гр. Монтана в р. Огоста. Почистен е терен замърсен с битови отпадъци в с. Мърчево, община Бойчиновци. Преустановено е замърсяването на нови терени от дейността на открит рудник за въглища в землището на с. Ракитна, община Симитли и предстои възстановяване на засегнати имоти.

След изпълнение на дадени от РИОСВ предписания: отстранен е теч от канална тръба за лагуни за отпадъчни води на мандра „Хадад“ ООД, с. Макариополско и е прекратено замърсяването на яз. Фисек, община Шумен; преустановено е изтичане на тор и торова течност към дере до ул.”Снежанка”, гр.Доспат; предприети са действия по подобряване работата на две селищни ПСОВ – на с.Студен кладенец, община Крумовград и с.Бисер, община Харманли.

Вследствие на осъществения превантивен и последващ контрол, по изпълнение на дадени предписания на кметове на населени места, през месец юли се отчита значително по-добра работа от страна на общините в опазването и почистването на общинската пътна мрежа. Констатирани са трайни резултати по недопускане на нови замърсявания на вече почистени терени и е предотвратено образуването на нерегламентирани сметища.

В резултат на предприети от РИОСВ действия е предотвратено вредното въздействие върху компонентите на околната среда от съхранението на залежали и негодни за употреба препарати за растителна защита (ПРЗ), като негодните за употреба ПРЗ от склад в с. Голяма Брестница са предадени за последващо третиране, а негодните ПРЗ от двата склада в с. Брегаре са преопаковани и складовете са санирани.

Вследствие реализиран проект „Възстановяване на едрите лешоядни видове птици в България“ и изградена площадка за подхранване на птиците, на свобода са пуснати 43 броя птици, адаптирани към нормалните природни условия в района на ПП „Врачански Балкан“.

В резултат на извършена извънредна проверка на конфискувани екземпляра от вида Сив папагал-Жако, включен в Приложение Б на Регламент 338/97, находящи се в зоологическа градина-Ловеч, представители на Световния тръст за папагали, Национален природонаучен музей-София и Централна ветеринарна клиника-София са поставили отворени пръстени и микрочипове на 15 папагала. Със заповед на министъра на околната среда и водите птиците са предоставени на Световният тръст за папагалите и ще бъдат пуснати на свобода в Африка, след осъществяване на рехабилитация в спасителен център за диви животни във Франция.

От всички РИОСВ са предприети своевременни действия по постъпили сигнали за бедстващи видове, в резултат което четири бели щъркела са изпратени за лечение и отглеждане в Спасителен центъра за диви животни „Зелени Б“ – Ст. Загора” и три броя костенурки от видовете Testudo hermanni и Testudo graeca са предадени в Център за рехабилитация и размножаване на костенурки с. Баня, област Бургас.

От РИОСВ е изпратена информация до общините относно предстоящата „Европейската седмица на мобилността”, която се провежда ежегодно в периода 16-22 септември.